钦定古今图书集成/明伦汇编/氏族典/第057卷 > 徐敬业〈弟敬猷〉
## 钦定古今图书集成/明伦汇编/氏族典/第057卷 > 徐敬业〈弟敬猷〉

按《唐书李𪟝传》：“𪟝本姓徐氏，𪟝子震，震子敬业、敬猷。
敬业少从𪟝征伐，有勇名，历太仆少卿，袭英国公，为
眉州刺史。嗣圣元年，坐赃贬柳州司马。会给事中唐
之奇贬括苍令，詹事府司直杜求仁贬黝令，长安主
簿骆宾王贬临海丞，敬猷自盩厔令坐事免，俱客扬
州，失职怏怏。时武后废中宗，天下愤之。敬业等乘人”
怨，起兵，传檄州县，疏武氏过恶，复庐陵王、天子位。武
后遣左玉钤卫大将军李孝逸击之，削其祖父官爵，
毁冢藏，除属籍。又使黑齿常之将江南兵为孝逸援。
孝逸乘风纵火逼其军，军败，敬业与敬猷、之奇求仁
宾王奔润州，其将王那相斩之，凡二十五，首传，东都
皆夷其家。中宗反正，诏还𪟝官封、属籍，葺完茔冢焉。